**TLAČOVÁ SPRÁVA**

**Univerzita sv. Cyrila a Metoda v Trnave sa zapojila do ďalšieho projektu HORIZONT EURÓPA**

**Trnava 02.06. 2023 – Univerzita sv. Cyrila a Metoda v Trnave sa stala partnerom v medzinárodnom projekte LOESS: Podpora gramotnosti v oblasti zdravia pôdy prostredníctvom operačného vzdelávacieho ekosystému spoločenských aktérov.**

Kľúčovou iniciatívou projektu je prepojenie viacerých aktérov a vytvorenie tzv. „komunít praxe“.  Celkovo 18 partnerských inštitúcií z celej Európy  sa bude podieľať na identifikácii potrieb vzdelávania na všetkých stupňoch škôl a aj medzi širokou verejnosťou. Projektoví partneri budú následne vytvárať kurzy a moduly zamerané na vzdelávanie o pôde s využitím mobilných aplikácií, virtuálnej a / alebo rozšírenej reality v zmysle cieľov trvalo udržateľného rozvoja a globálnych výziev ako sú strata biodiverzity a zmena klímy.  
Projekt aktívne prepojí vedecké, politické, individuálne, miestne aj kolektívne poznatky, rešpektujúc špecifiká jednotlivých znalostných systémov vo väčšine krajín Európskej únie a vybraných krajinách pridružených k programu Horizont Európa.  
  
Na preklenutie medzery v informovanosti o vzdelávaní o pôde bude LOESS organizovať cielené kampane a podujatia v spolupráci s verejnými orgánmi, tvorcami politík a vzdelávacími inštitúciami. Poskytne aj cielené odporúčania a zdroje na zlepšenie rozširovania vedomostí v týchto sektoroch a podporí adresnú tvorbu verejných politík.

V LOESS pevne veríme v budovanie kapacít, výmenu poznatkov a vzájomné vzdelávanie. Tieto prvky budú integrované do všetkých našich vzdelávacích a diseminačných aktivít a umožnia jednotlivcom a komunitám stať sa aktívnymi účastníkmi vzdelávania v oblasti pôdy. V rámci tejto vzrušujúcej iniciatívy sa UCM zapojí do komplexného vzdelávania o pôde pre udržateľnú budúcnosť.

**Viac informácií poskytne:**

Bc. Kristína Kameníková

Oddelenie práce s verejnosťou   
Telefón: 033 5565 146, +421 903 454 916  
E-mail: [kristina.kamenikova@ucm.sk](mailto:kristina.kamenikova@ucm.sk)